钦定古今图书集成/理学汇编/字学典/第047卷 > 《黄伯思东观馀论》 > 《楷书》
## 钦定古今图书集成/理学汇编/字学典/第047卷 > 《黄伯思东观馀论》 > 《楷书》

自秦易篆为佐，隶至汉世，去古未远，当时正隶体尚
有篆籀意。厥后魏锺元常及士季、晋王世将、逸少子
敬作小楷法，皆出于迁就。汉隶运笔结体既圜劲淡
雅，字率扁而弗撱。今传世者，若锺书《力命表》，尚书宣
示，世将、《上晋元帝》二表，逸少《曹娥帖》，大令《洛神帖》，虽
经摹拓，而古隶典型具在。至江左六朝，若谢宣城、萧
挹辈，虽不以书名世，至其小楷，若齐《海陵王志》《开善
寺碑》，犹有锺、王遗范。至陈、隋间，正书结字渐方，唐初
犹尔，独欧阳率更虞永兴“易方”为长，以就姿媚。后人
竞效之，遽不及二人远甚，而锺、王楷法弥远矣。